Paul Polidano ta’ 49 sena minn Ħal Safi, wieħed mid-Diretturi tal-kumpanija taċ-Ċaqqnu, ma nstabx ħati mill-Maġistrat Giovanni Grixti li fuq nuqqas ta’ ħsieb u traskuraġni, naqas milli jiżgura s-saħħa u s-sigurtà fuq il-post tax-xogħol, u dan wara li wieħed mill-impjegati tiegħu waqa’ tliet sulari u spiċċa biex kiser għonqu, s-sinsla ta’ dahru u saqajh. L-inċident seħħ fit-2 ta’ Ġunju, 2003 għall-ħabta tas-1.00 p.m. f’bini li jinsab fi Triq Mariano, f’Bormla. Fil-post kien qed isir xogħol ta’ twaqqiegħ fejn kien qed jaħdem ċertu Joseph Debono. Il-vittma ma setax jintrabat minħabba li s-soqfa kienu għadhom ma twaqqgħux u f’ inċident sfortunat, Debono spiċċa bil-flokk tiegħu jinqabad ma’ grappun u waqa’ għal isfel tliet sulari. Mill-provi rriżulta li Debono kien qiegħed fuq is-saqaf ta’ din il-binja flimkien mal-‘foreman’ tiegħu ċertu Vincent Barun. Debono kien qiegħed iwaqqa’ l-opramorta tal-bejt bħala preparament sabiex jibda t-twaqqiegħ tas-soqfa u tal-binja kollha li fil-livelli ta’ fuq kellha ssir mingħajr l-użu ta’ inġenji kbar sakemm ix-xogħol jasal fil-livell aktar baxx. Il-knaten tal-opramorta kienu qed jintefgħu minn fuq il-bejt għal isfel ġewwa kamra li kienet bla saqaf u li kienet tinsab fil-parti ġewwiena tal-binja. Ġara li waqt li kien qed jintefa wieħed mill-knaten, Debono waqa’ minn dak il-livell u sofra ġrieħi gravi u permanenti, iżda b’xorti tajba il-qagħda tiegħu tjiebet u anke xehed fil-Qorti. Fix-xhieda tiegħu huwa qal li kien qed jaqla’ kantun mill-opramorta li kellu granpun miegħu u ma ndunax bih. Malli waddab il-kantun għal isfel, l-flokk tiegħu nqabad mal-granpun u l-kantun ġibdu għal isfel. Debono qal li huwa kien bniedem tas-sengħa fix-xogħol ta’ demolizzjoni u ħadd ma kellu għalfejn jgħidlu x’għandu jagħmel, minkejja li Paul Polidano kien imur ta’ spiss fuq il-lant tax-xogħol. Sadanittant il-Qorti kkunsidrat il-fatt li l-Perit li tqabbad mill-Qorti qal li “fix-xogħol li kien qed jagħmel Debono, ma setax juża “s-safety harness”. Mill-provi u minn dak li qal il-vittma stess li x-xogħol kien fi stadju innizzjali tant li lanqas kien hemm makkinarju fuq il-post u li Debono ma kienx marbut minħabba li s-soqfa ma kienx għadhom bdew jitwaqqgħu. Il-Prosekuzzjoni tmexxiet mill-Ispettur Frankie Sammut. Għal Polidano deheru l-Avukati Michael Sciriha u Lucio Sciriha.